System of a Down

System of a Down er et amerikansk metal-band som ble etablert av Serj Tankian, Daron Malakian og Shavo Odadjian i 1994. De hadde tidligere spilt sammen i bandet Soil. I tillegg fikk de med seg John Dolmayan på trommer. Shavo Odadjian ble egentlig spurt om å være manager, men da han viste at han kunne spille bassgitar, tok de ham med som bandmedlem. Alle fire er av armensk opprinnelse. Bandet gav ut sitt første album, System of a Down, i 1998.

Det var først i 2001, da de slapp albumet Toxicity, at de fikk sitt gjennombrudd i Europa og resten av verden. Singelen Chop Suey! var den første singelen på albumet. I 2002 slapp de sitt tredje album, Steal This Album! som besto av sanger som det ikke var plass til på «Toxicity». I november 2005 slapp de albumene Mezmerize og Hypnotize. De to albumene skulle komme samlet i en dobbelutgave, men det ble valgt å slippe dem separert som to album.

System of a Down kjemper for at USA skal fordømme og offisielt akseptere folkemordet på armenerne som ble gjennomført av Det osmanske riket under første verdenskrig. Sangen «P.L.U.C.K» (Politically Lying Unholy Cowardly Killers) handler om dette. System of a Down er stolte over sin armenske opprinnelse, og armensk folkemusikk har en viss innflytelse på noen av sangene. Andre sanger handler om politikk og narkotika.

Diskografi

System of a Down 
System of a Down var debutalbumet til System of a Down og ble lansert i 1998. I USA har det blitt solgt over 1 million eksemplarer av albumet, som førte til at bandet helt fra starten fikk svært mange fans. Sangene «Sugar» og «Spiders» ble også utgitt som singler. Albumet deres inneholdt mange politiske sanger, som «Spiders» som handler om det armenske folkemordet og «War?» som er en antikrigssang. Albumet nådde 124.-plass på Billboard 200. I 1999 hadde albumet solgt til gull ifølge The RIAA. I 2001, da albumet Toxicity ble gitt ut, hadde debutalbumet solgt til platinium.

Etter at albumet ble lansert dro bandet på turne sammen med mange ulike artister som Incubus og Fear Factory for å nevne noen. System of a Down skulle egentlig delta på Family Values Tour sammen med kjente band som Taproot og Limp Bizkit, men de ble avvist av Limp Bizkit-vokalisten Fred Durst.

Toxicity 
Toxicity var bandets andre studioalbumet og ble lansert i 2001. Albumet har blitt bandets mest-solgte album. Platen inneholdt singlen «Chop Suey!» som ble en stor hit på MTV og andre musikk-kanaler. Det ble utgitt fire singler fra albumet: «Chop Suey!», «Toxicity», «Aerials» og «Prison Song». «Prison Song» ble gitt ut som en promosingel, det vil si at det ikke ble laget noen musikkvideo i forbindelse med singelutgivelsen. Etter terrorangrepet på New York i 2001 ble «Chop Suey!» fjernet fra spillelistene til flere amerikanske radiostasjoner, på grunn av sangens kontroversielle tekst. «Chop Suey!» ble nominert til en Grammypris og ble bandets første grammynominasjon.

Etter utgivelsen av albumet dro bandet til Mexico og senere USA sammen med det kjente metal-bandet Slipknot, og senere turnerte de også sammen med det tyske bandet Rammstein.

Steal This Album! 
Bandets tredje studioutgivelse Steal This Album! ble utgitt i 2002. Etter turneen for støtte av Toxicity begynte bandet innspillingen av Steal This Album!. Da de spilte inn Toxicity hadde bandet mange demoer som de ikke inkluderte på Toxicity. Disse sangene ble gjeninnspilt og ble inkludert på bandets nye album. Steal This Album! fikk navnet sitt fra boken Steal This Book. Det ble bare lansert en singel fra albumet under tittelen «Innervision», og Michael Moore regisserte musikkvideo til sangen «Boom!». Tekstmessig inneholdt albumet mange politiske sanger, som «A.D.D.» (American Dream Denial) og «Thetawaves» og «Boom!» som er en protestsang mot krigen i Irak.

Mezmerize 
Etterfølgern til Steal This Album, Mezmerize, ble lansert den 16. mai 2005.  Mezmerize skulle egentlig bli lansert sammen med Hypnotize under navnet Mezmerize/Hypnotize, men etter litt tenking ble de albumene utgitt som separate album. Albumet toppet den amerikanske albumlista og var det andre albumet deres som klarte å toppe den amerikanske albumlista, den første var Toxicity. Sangen «B.Y.O.B. (Bring Your Own Bombs)» vant en Grammy og ville bli den første og siste Grammyprisen bandet vant. Det ble lansert tre singler: «B.Y.O.B.», «Question!» og «Violent Pornography». «Violent Pornography» ble utgitt som en promo-singel i Japan. I etterkant av albumutgivelsen, dro bandet på turne sammen med The Mars Volta og Bad Acid Trip.

Hypnotize 

Hypnotize var den femte og siste studioutgivelsen til System of a Down før medlemmene gikk hver til sitt. Albumet ble utgitt den 22. november 2005 og gikk til topps på den amerikanske albumlista. Sammenlignet med bandets tidligere plater var dette et roligere album som ikke hadde like mange av de tunge riffene man var vant til. I stedet inneholdt albumet sanger som «Lonely Day» og «Soldier Side». «Lonely Day» ble nominert til en Grammy i 2006. Det ble utgitt fire singler; «Hypnotize», «Lonely Day», «Kill Rock 'n' Roll» og «Vicinity of Obscenity».

Pause og sideprosjekter

I mai 2006 kunngjorde bandet at de skulle ta en pause. Daron Malakian sa at pausen sannsynligvis ville vare i noen år, mens Shavo Odadjian sa at den ville vare i maksimum tre år. Dette førte til rykter om at bandet ble oppløst. I et intervju i Guitar Magazine uttalte Odadjian følgende: «Vi bryter ikke opp. Hvis det var sant, ville vi ikke gjort dette for Ozzfest. Vi har tenkt til å ta en veldig lang pause etter Ozzfest for å gjøre egne ting. Vi har spilt som System i 10 år og mener at det er sunt å ta en pause.»

På en konsert i Houston, Texas sa Malakian at bandet ikke skulle bli oppløst og at de skulle holde sammen: «Det har florert rykter om at vi skal oppløses. Vel, ikke hør på dem. Vi fire, vi kommer alltid til å være System of A Down!.»

Den siste konserten System of a Down holdt var i West Palm Beach, Florida.

Malakian og Dolmayan 
Malakian startet å jobbe på sitt eget sideprosjekt, et band han kalte Scars on Broadway. Som støttespiller i dette prosjektet hadde han John Dolmayan. Dette bandet ble egentlig startet i 2003, men ble lagt på is noen år. Samtidig som John Dolmayan spilte i bandet Scars on Broadway sammen med Malakian, startet han også en tegneseriebutikk mot slutten av 2007. Scars on Broadway ga ut sitt debutalbum i 2008.

Odajian 
Shavo Odajian startet bandet Achozen sammen med rapperen RZA fra hiphop-gruppen Wu-Tang Clan.

Tankian 
Serj Tankian jobbet også med et soloprosjekt, og 22. november 2007 ble debutalbumet hans sluppet. Tankian sa at han ville fortsette å jobbe med soloprosjekter i mange år, og at det ville bli lenge til det kom et nytt System Of a Down-album: «Muligens vil bandet om noen år få lyst til å lage et nytt album. Det er umulig å si noe om akkurat nå. Det må være lengre inn i framtiden; da vil vi kunne se hva som skjer.»

Gjenforening
29. november 2010 erklærte System of a Down at de skulle gjenforenes.

Diskografi
1998 System of a Down≈
2001 Toxicity
2002 Steal This Album!
2005 Mezmerize
2005 Hypnotize

Referanser

Eksterne lenker 
 
 
 
 

 
Nu metal-band fra USA
Alternativ metal-band fra USA
Band etablert i 1994